Beroepsduiker sterf by Sodwanabaai | Maroela Media
ŉ 55-jarige beroepsduiker is Sondag by Sodwanabaai aan die KwaZulu-Natalse Noordkus dood nadat hy saam met ŉ groep navorsers videomateriaal verfilm het vir ŉ dokumentêr wat bedoel is om natuurbewaring aan te moedig en die publiek daaroor in te lig.
Die duiker is geïdentifiseer as Mitsuyoshi Tanaka, ŉ voormalige duikinstrukteur met sowat 25 jaar ervaring en een van die senior duikers op dié maandlange projek van die International Association of Nitrox and Technical Divers en die Suid-Afrikaans gebaseerde maatskappy Triton Dive Lodge.
Triton Dive Lodge het in ŉ verklaring gesê alle veiligheidsvoorsorgmaatreëls is getref voordat Tanaka Sondag by ander duikers sowat 70 m onder die oppervlak aangesluit het.
Met geen tekens van enige gevaar nie het die groep duikers, insluitend Tanaka, glo ná ŉ wyle weer na die oppervlak begin kom. Tanaka was toe egter bewusteloos.
Lede van die groep het onmiddellik kardiopulmonêre resussitasie op hom toegepas, en is hy dadelik na die strand geneem waar nooddienste hom na die Mseleni-hospitaal gehaas het.
Tanaka is egter by sy aankoms by die hospitaal dood verklaar.
Die presiese oorsaak van sy dood is nie in dié stadium bekend nie en ŉ ondersoek duur voort.
Albei organisasies wat aan die projek gewerk het, het intussen hul medelye aan sy familie oorgedra.
Die dokumentêr waarmee die organisasies besig is fokus spesifiek op die beskerming van selakante en seeskilpaaie. Video’s in Engels in isiZulu oor dié dokumentêr is ook in die vervaardigingsproses om jong kinders op te voed en in te lig oor dié aspek van natuurbewaring.
Mag verkeerde suusrtofmengsel wees. Of dat hy nie betyds oorgeskakel het nie. Hulle het baie diep geduik en mens moet sekere mengsels gebruik in jou suurstoftenk. Daar is ‘n diepte waar mens, as mens opkom/afgaan moet oorskakel na ‘n ander mengsel.